ZMLUVA O DIELO č. 
č. zhotoviteľa
uzatvorená v súlade s § 536 a nasl. Z.z. č. 513/1991 Zb. Obchodného zákonníka v platnom znení
(ďalej len Obchodný zákonník)

Objednávateľ:		             Mestská časť Košice-Západ
Sídlo:				Tr. SNP 39, 040 11 Košice
Štatutárny zástupca:		Mgr. Marcel Vrchota
IČO:				00690970
Bankové spojenie:		VÚB banka
IBAN:		               	SK6102000000000015429512
DIČ:				2020928294
IČ DPH:			nie je platcom
Telefón:                                       055/7883 200
Zodpovedná osoba:                    Ing. Jozef Roman – vedúci odd. rozvoja
Stavebný dozor:		Ing. Rastislav Lakatoš
 (ďalej len objednávateľ)
a 
Zhotoviteľ:		               
Sídlo:				
Štatutárny zástupca:
Zástupca na rokovanie vo veciach:
a)	Zmluvných
b)	Výrobných
c)	Technických
Hlavný stavbyvedúci:		                                      
IČO:				
IČ pre DPH:                                     
DIČ:                                                  
Bankové spojenie:					
IBAN:                                               
Telefón:                                           
e-mail:                                             
Zápis v registri:
(ďalej len zhotoviteľ)

uzatvorili túto zmluvu o dielo podľa § 536 a nasl. zákona č. 513/1991 Zb. Obchodného zákonníka:

1.	ÚČEL ZMLUVY

	Objednávateľ vyhlásil v súlade so zákonom č. 343/2015 Z. z. o verejnom obstarávaní  a o zmene a doplnení niektorých zákonov v platnom znení zákazku s nízkou hodnotou na uskutočnenie stavebných prác, predmetom ktorej sú  „Opravy vybraných peších komunikácii   v k. ú. Terasa 2022“. 

2.	PREDMET ZMLUVY

2.1.	Predmetom tejto zmluvy (ďalej len predmet plnenia) je záväzok zhotoviteľa vykonávať pre objednávateľa opravu pozemných komunikácií v rozsahu:
2.1.1.	vyspravenie poškodení doterajšieho živičného krytu asfaltovým betónom so zarezaním okrajov obrusnej vrstvy do pravidelných plošných tvarov rôzneho rozsahu a hrúbky vrátane výmeny poškodených obrubníkov 
2.1.2.	vyrovnanie jestvujúceho povrchu zo zámkovej dlažby vrátane obrubníkov a spätná pokládka
2.1.3.	odstránenie poškodených obrubníkov a osadenie nových obrubníkov do betónového lôžka
2.1.4.	odstránenie poškodeného betónového podkladu a jeho vyspravenie
2.1.5.	odstránenie asfaltových krytov frézovaním bez prekážok rôzneho rozsahu a hrúbky
2.1.6.	zabezpečenie všetkých súvisiacich výrobkov a materiálov,  ich dopravu na miesto vykonávania opravy 
2.1.7.	zaistenie bezpečnosti všetkých účastníkov premávky, zaistenie bezpečnosti práce,      
bezpečnosti používaných strojov a technických zariadení, zaistenie ochrany životného prostredia
2.1.8.	dodanie vyhlásení o zhode, príp. certifikátov použitých výrobkov a materiálov
2.1.9.	uvedenie všetkých dotknutých spevnených povrchov a zelene do pôvodného stavu, naloženie, odvoz a uloženie vybúraných hmôt a sutí, príp. ďalších odpadov vznikajúcich pri vykonávaní predmetu zmluvy alebo ako jeho dôsledku vrátane poplatku za ich uskladnenie a nakladanie s nimi v zmysle platnej legislatívy
2.1.10.	okamžité odstránenie znečistenia okolitých komunikácií a verejných priestranstiev, ktoré bude spôsobené vykonávaním predmetu zmluvy alebo ako jeho dôsledku a iné súvisiace práce 
2.2.	      Popis položiek s ich bližšou špecifikáciou tvorí neoddeliteľnú prílohu tejto zmluvy.
 
3.	MIESTO, TERMÍN PLNENIA A LEHOTY REALIZÁCIE STAVEBNÝCH PRÁC

3.1. Miesto  vykonávania predmetu zmluvy: Košice katastrálne územie. Terasa – miestne medzi blokové pešie komunikácie, podľa požiadaviek zástupcu objednávateľa uvedených v harmonograme presnej špecifikácie a lokalizácie predmetu zmluvy.
3.2. Objednávateľ je povinný do 10 pracovných dní odo dňa podpísania tejto zmluvy odovzdať zhotoviteľovi:
        3.2.1. Harmonogram a presnú špecifikáciu rozsahu predmetu zmluvy v zozname plánovaných opráv chodníkov v r. 2022 ( ďalej len harmonogram)
3.3. Doba vykonávania predmetu zmluvy: do 31.05.2022
3.4. Zhotoviteľ bude vykonávať predmet plnenia uvedený v článku 2. tejto zmluvy na základe harmonogramu vyhotoveného zástupcom objednávateľa, v ktorom zástupca objednávateľa vyšpecifikuje miesto, druh (popis) požadovaných stavebných prác a činností, predpokladané množstvo (rozsah) a termín pre jeho vykonanie (dátum začatia a ukončenia plnenia). Termín uvedený v harmonograme je pre zhotoviteľa záväzný, ak nedôjde v priebehu vykonávania požadovaného plnenia k podstatnému zvýšeniu jeho rozsahu, resp. k rozšíreniu požadovaných stavebných prác a činností. V takomto prípade sa termín ukončenia dohodne osobitne so zreteľom na objektívne možnosti zhotoviteľa a oprávnené požiadavky zástupcu objednávateľa. 
3.5. Prerušenie vykonávania plnenia z dôvodu nevhodných poveternostných podmienok sa nezapočítava do požadovaného termínu plnenia. 
3.6. V prípade prerušenia vykonávania plnenia vyšpecifikovaného zástupcom objednávateľa v harmonograme z dôvodu na strane objednávateľa alebo z dôvodu iných skutočností, ktoré objednávateľ a zhotoviteľ v čase vyhotovenia harmonogramu nemohli predpokladať, bude termín jeho ukončenia predĺžený o dobu adekvátnu dobe prerušenia plnenia.
3.7.  Objednávateľ sa v zmysle § 537 ods. 2 Obchodného zákonníka zaväzuje prevziať ukončené        dielo v dohodnutom termíne a v rozsahu plnenia a zaplatiť zaň cenu dohodnutú podľa článku 4 tejto zmluvy, ak predmet plnenia zodpovedá zmluvne dohodnutým podmienkam.
3.8. Ak zhotoviteľ ukončí predmet plnenia pred požadovaným termínom, objednávateľ ho prevezme aj v skoršom ponúknutom termíne.
 
4.	CENA PREDMETU A PLATOBNÉ PODMIENKY

4.1.	Jednotkové ceny predmetu tejto zmluvy sú stanovené podľa zákona NR SR č.18/1996 Z.z. o cenách v znení neskorších predpisov a vyhlášky MF SR č. 87/1996 Z.z., ktorou sa vykonáva zákon NR SR č. 18/1996 Z.z. o cenách v znení neskorších predpisov. 
4.2.	Jednotkové ceny predmetu tejto zmluvy vyjadrené v eurách bez DPH sú špecifikované v zozname položiek, ktorý je neoddeliteľnou súčasťou tejto zmluvy, pričom v jednotkovej cene položky sú zahrnuté všetky náklady, ktoré súvisia s jej vykonávaním.
4.3.	Cena vykonaného plnenia sa určí ako súčet súčinov jednotkovej ceny položky zo zoznamu položiek a skutočne vykonaného množstva za položku odsúhlaseného zástupcom objednávateľa 
4.4.	Objednávateľ a  zhotoviteľ  sa dohodli, že, celkový rozsah predmetu plnenia nepresiahne  sumu 60 000  € s DPH. 
4.5.	Na plnenie zmluvy nebude poskytnutý preddavok ani záloha.
4.6.	Zhotoviteľ predloží objednávateľovi faktúru na rozsah skutočne vykonaného plnenia  potvrdeného zástupcom objednávateľa v súpise vykonaných prác, ktorý bude priložený k faktúre. 
4.7.	Podkladom pre vystavenie faktúry bude doklad o prevzatí/odovzdávací a preberací protokol/ vykonaného plnenia  a súpis vykonaných prác podpísaný povereným zamestnancom objednávateľa a zhotoviteľa. 
4.8.	Faktúra za predmet plnenia bude spracovaná podľa zákona č. 431/2002 Z. z. o účtovníctve v platnom znení a zákona č. 222/2004 Z. z. o dani z pridanej hodnoty v platnom znení a jej obsahom bude: 
-	Názov, adresa, sídlo, IČO, DIČ objednávateľa a zhotoviteľa.
-	Číslo tejto zmluvy. 
-	Číslo faktúry za vykonané práce.
-	Deň ukončenia plnenia, deň splatnosti, deň vystavenia faktúry.
-	Označenie peňažného ústavu a čísla účtu na ktorý objednávateľ uhradí fakturovanú sumu.
-	Fakturovaná suma bez DPH, DPH, celková suma s DPH.
-	Súpis vykonaných prác. 
-	Protokol o odovzdaní a prevzatí predmetu plnenia.
-	Pečiatka a podpis oprávnenej osoby.
4.9.	 V prípade, že faktúra nebude obsahovať náležitosti uvedené v tejto zmluve, objednávateľ bude oprávnený vrátiť ju zhotoviteľovi na doplnenie. V takomto prípade sa preruší plynutie lehoty splatnosti a nová lehota splatnosti začne plynúť doručením opravenej faktúry objednávateľovi.
4.10.	 Lehota splatnosti faktúry je 30 dní od doručenia. Za dátum úhrady sa považuje dátum odpísania finančných prostriedkov z účtu objednávateľa.

5.	SPLNENIE PREDMETU ZMLUVY

5.1.	 Zhotoviteľ je povinný odovzdať predmet plnenia v termíne dohodnutom v zmluve.
5.2.	Povinnosť vykonania plnenia bude splnená riadnym ukončením, odovzdaním a prevzatím predmetu plnenia objednávateľom v rozsahu finančného plnenia uvedeného v čl. 4.4.
5.3.	Zhotoviteľ oznámi objednávateľovi pripravenosť ku odovzdaniu a prevzatiu riadne vykonaného predmetu plnenia dva dni vopred.
5.4.	O odovzdaní a prevzatí predmetu plnenia bude spísaný protokol s presnou lokalizáciou predmetu plnenia, ktorý predloží zhotoviteľ. Spôsob prevzatia diela je upravený v čl. 8 tejto zmluvy.

6.	REALIZÁCIA DIELA A POVINNOSTI ZHOTOVITEĽA

6.1.	Zhotoviteľ bude vykonávať predmet plnenia vo vlastnom mene a na vlastnú zodpovednosť v súlade s harmonogramom vyhotoveným zástupcom objednávateľa.
6.2.	Zhotoviteľ použije na vykonávanie predmetu zmluvy technologické postupy, stavebné materiály a výrobky, ktoré zaistia kvalitné plnenie. Pri vykonávaní predmetu plnenia budú použité stavebné výrobky a materiály, ktoré sú podľa zákona NR SR č.90/1998 Z. z. o stavebných výrobkoch v znení neskorších predpisov vhodné na použitie na zamýšľaný účel. 
6.3.	Pri vykonávaní predmetu zmluvy zhotoviteľ nepoužije materiál, o ktorom je v čase jeho použitia známe, že je škodlivý.
6.4.	Zhotoviteľ je povinný v súlade s  § 6 nariadenia vlády Slovenskej republiky č. 396/2006 Z.z. o minimálnych bezpečnostných a zdravotných požiadavkách na stavenisko v platnom znení určiť osobu zodpovednú za koordinovanie bezpečnosti.
6.5.	Zhotoviteľ zabezpečí vedenie stavebného denníka, do ktorého budú zapisované všetky skutočnosti rozhodujúce pre vykonávanie predmetu zmluvy, najmä údaje o mieste a časovom postupe vykonávaných stavebných prác, ich popis a rozsah vrátane dodávok materiálov a výrobkov, údaje o mimoriadnych udalostiach a zisteniach v súvislosti s vykonávaním stavebných prác. Ak bude k denným záznamom potrebné stanovisko druhej zmluvnej strany, musí byť toto stanovisko zaznamenané do stavebného denníka do troch pracovných dní. Na vykonanie dozoru, resp. kontrolu kvality vykonávaných stavebných prác, zhotoviteľ poskytne zástupcovi objednávateľa dopravu na vlastné náklady.
6.6.	Zhotoviteľ zabezpečí vedenie vykonávania predmetu plnenia stavbyvedúcim, ktorý bude zodpovedať za organizovanie, riadenie a koordinovanie stavebných prác a iných činností, sledovanie spôsobu a postupu vykonávania stavebných prác, za dodržiavanie všeobecných technických požiadaviek, požiadaviek zástupcu objednávateľa na vykonávanie predmetu zmluvy a ochranu verejných záujmov.
6.7.	Zhotoviteľ je povinný chrániť predmet zmluvy počas jeho vykonávania a zabezpečiť hotové časti tak, aby nedošlo k ich zničeniu, poškodeniu alebo znehodnoteniu do doby odovzdania zástupcovi objednávateľa.
6.8.	Zhotoviteľ zodpovedá za bezpečnosť a ochranu zdravia vlastných pracovníkov, za zabezpečenie a udržiavanie miesta vykonávania predmetu plnenia v zmysle platných právnych predpisov vzťahujúcich sa na bezpečnosť a ochranu zdravia pri práci, bezpečnosť používaných technických a strojových zariadení a ochranu životného prostredia.
6.9.	Zhotoviteľ je povinný vykonávať predmet zmluvy tak, aby nespôsobil škodu na cudzích nehnuteľnostiach a majetku, neohrozoval zdravie alebo život ľudí, neohrozoval životné prostredie, aby nezasahoval do práv a právom chránených záujmov vlastníkov susedných nehnuteľností, hlavne nadmerným hlukom, prachom a zbytočnou prevádzkou strojov a mechanizmov, a aby bola zaistená bezpečnosť účastníkov na peších pozemných komunikáciách.
6.10.	Zhotoviteľ je povinný uhradiť všetky škody spôsobené na cudzích objektoch, zariadeniach, majetku, zdraví alebo živote osôb spôsobené pri vykonávaní predmetu plnenia alebo ako jeho dôsledku.
6.11.	Zhotoviteľ je povinný udržiavať čistotu a poriadok na mieste vykonávania predmetu plnenia. Okamžite odstráni odpady vznikajúce pri vykonávaní predmetu zmluvy alebo ako jeho dôsledku a bude nakladať s nimi v súlade s platnou legislatívou ako aj akékoľvek znečistenie pozemných komunikácií a priľahlých plôch, ku ktorému dôjde pri vykonávaní predmetu zmluvy alebo ako jeho dôsledku vrátane naloženia, premiestnenia a uloženia týchto odpadov a poplatku za ich uskladnenie. Zakazuje sa uložiť alebo ponechať odpad na inom mieste ako na to určenom, zneškodniť odpad a znehodnotiť odpad inak, ako v súlade s platnou legislatívou.
6.12.	Objednávateľ sa v zmysle § 537 ods. 2 Obchodného zákonníka zaväzuje prevziať ukončený predmet plnenia v dohodnutom termíne a v rozsahu plnenia a zaplatiť zaň cenu dohodnutú podľa článku 4 tejto zmluvy, ak predmet plnenia zodpovedá zmluvne dohodnutým podmienkam.
6.13.	Predmet zmluvy (plnenie) bude zhotoviteľom odovzdaný a objednávateľom prevzatý aj v prípade, že pri jeho odovzdaní a prevzatí budú zistené vady a nedorobky, ktoré samy o sebe ani v spojení s inými nebránia plynulej a bezpečnej prevádzke (užívaniu). Tieto vady a nedorobky odstráni zhotoviteľ v dohodnutom termíne.
6.14.	Objednávateľ nie je povinný prevziať predmet plnenia, ktorý má vady a nedorobky brániace riadnej a bezpečnej prevádzke (užívaniu), ak bol vykonaný v rozpore so všeobecne záväznými právnymi predpismi, technickými normami, v rozpore s dohodami uzavretými medzi objednávateľom a zhotoviteľom alebo v rozpore s touto zmluvou.
6.15.	Vadou sa rozumie odchýlka v kvalite, rozsahu a stavebných parametroch vo všeobecne záväzných predpisoch, technických normách a v tejto zmluve.
6.16.	Nedorobkom sa rozumie nedokončená práca.

7.	SPOLUPRÁCA OBJEDNÁVATEĽA

7.1.	Objednávateľ sa zaväzuje odovzdať zhotoviteľovi potrebné informácie a podklady včas, v rozsahu a v termínoch dohodnutých v tejto zmluve, prípadne na rokovaniach so zhotoviteľom.

8.	PREBERACÍ PROTOKOL

8.1.	 Povinnosť vykonať predmet plnenia bude splnená jeho riadnym odovzdaním a prevzatím zástupcom objednávateľa. Zhotoviteľ predloží zástupcovi objednávateľa certifikáty/vyhlásenia zhody použitých materiálov a výrobkov.
8.2.	 Zmluvné strany sa dohodli na prevzatí predmetu plnenia formou preberacieho protokolu, po zhotovení predmetu plnenia. Preberací protokol pripraví zhotoviteľ.
8.3.	Prevzatie predmetu plnenia oprávnení zástupcovia zmluvných strán potvrdia podpísaním preberacieho protokolu. V prípade, ak predmet plnenia bude vykazovať vady alebo nedorobky, je objednávateľ oprávnený rozhodnúť sa, či predmet plnenia prevezme a do preberacieho protokolu popíše tieto vady alebo nedorobky spolu s lehotou, v rámci ktorej sa ich zhotoviteľ zaväzuje odstrániť, alebo sa rozhodne nepodpísať preberací protokol, ak vady a nedorobky bránia riadnemu a bezpečnému užívaniu a prevádzke predmetu plnenia. V takom prípade bude predmet plnenia písomne prevzatý do 5 dní po odstránení týchto vád a nedorobkov z preberacieho konania v dohodnutej lehote.

9.	ZÁRUČNÁ DOBA, ZMLUVNÉ POKUTY 

9.1.	Zhotoviteľ poskytuje na vykonané práce záruku v trvaní 36 (tridsaťšesť) mesiacov odo dňa protokolárneho odovzdania a prevzatia predmetu plnenia.
9.2.	Za všetky škody, ktoré zhotoviteľ priamo spôsobil objednávateľovi nedostatočným plnením svojich povinnosti, vyplývajúcich z tejto zmluvy, zodpovedá zhotoviteľ. Kto poruší svoju povinnosť zo záväzkového vzťahu, je povinný nahradiť škodu spôsobenú druhej strane okrem prípadu, ak by sa preukázalo, že porušenie povinnosti bolo spôsobené okolnosťami vylučujúcimi zodpovednosť.
9.3.	Zodpovednosť za vady a z toho vyplývajúce sankcie:
9.3.1.	Za včasné neukončenie a neodovzdanie predmetu plnenia, alebo jeho funkčnej časti v zmysle zmluvných podmienok z dôvodov výlučne na strane zhotoviteľa, uhradí zhotoviteľ objednávateľovi sankciu vo výške 0,02 % z ceny predmetu plnenia uvedenej v článku 4 tejto zmluvy za každý deň omeškania splnenia povinnosti zhotoviť predmet plnenia.
9.3.2.	Za omeškanie objednávateľa s úhradou platieb na základe platobných dokladov uvedených v článku 4 tejto zmluvy, uhradí objednávateľ zhotoviteľovi sankciu vo výške 0,02 % z neuhradenej ceny predmetu plnenia, uvedenej v článku 4 tejto zmluvy, za každý deň omeškania platby.
9.3.3.	Ak zhotoviteľ nepristúpi k odstraňovaniu vád predmetu plnenia, resp. neodstráni vady predmetu plnenia  v dohodnutom termíne, má objednávateľ právo zabezpečiť odstránenie vád predmetu plnenia prostredníctvom tretej osoby na vlastné náklady, pričom zhotoviteľ je povinný takto vynaložené náklady objednávateľovi uhradiť na základe faktúry. Splatnosť faktúry je 10 dní od doručenia zhotoviteľovi. Práva objednávateľa vyplývajúce zo záruky nie sú týmto ustanovením dotknuté.
9.4.	Ak zhotoviteľ neodstráni vady a nedorobky predmetu plnenia zistené pri jeho odovzdaní a prevzatí alebo vady reklamované objednávateľom počas plynutia záručnej doby v dohodnutom termíne, môže si objednávateľ uplatniť u zhotoviteľa zaplatenie zmluvnej pokuty vo výške 50,- EUR za každý kalendárny deň omeškania, a to až do dňa úplného odstránenia týchto vád a nedorobkov.
9.5.	Ak objednávateľ zistí v záručnej dobe vadu predmetu plnenia, je povinný uplatniť si právo na odstránenie vady alebo nedorobku. Oznámenie vád alebo nedorobkov (reklamácia) má písomnú formu a musí obsahovať označenie vady, alebo nedorobku, miesto, kde sa vada alebo nedorobok nachádza a popis, ako sa vada alebo nedorobok prejavuje. Objednávateľ sa zaväzuje zjavné vady a nedorobky reklamovať pri preberacom konaní.
9.6.	Zhotoviteľ do 5 pracovných dní posúdi oprávnenosť reklamácie a odstráni oprávnene nárokované vady, ktoré spadajú do predmetného plnenia tejto zmluvy v obojstranne dohodnutom termíne.
9.7.	 Plynutie záručnej doby na dotknutú časť predmetu plnenia sa preruší dňom uplatnenia práva objednávateľa na odstránenie vád alebo nedorobkov doručením písomnej reklamácie.
9.8.	Ak zhotoviteľ nepristúpi k odstraňovaniu vád predmetu plnenia, resp. neodstráni vady v dohodnutom termíne, nároky objednávateľa z riadne reklamovanej vady alebo nedorobku sa riadia ustanovením § 564 Obchodného zákonníka.
9.9.	Zhotoviteľ nezodpovedá za vady predmetu plnenia, ktoré budú spôsobené použitím podkladov a vecí poskytnutých objednávateľom a zhotoviteľ ani pri vynaložení všetkej starostlivosti nemohol zistiť ich nevhodnosť, alebo na ne upozornil objednávateľa a ten na ich použití trval. 

10.	OKOLNOSTI VYLUČUJÚCE ZODPOVEDNOSŤ (VYŠŠIA MOC)

10.1.	Za vyššiu moc sa považujú prípady, ktoré nie sú závislé, ani ich nemôžu ovplyvniť zmluvné strany napr. živelné pohromy, vojny, prerušenie dodávok energie a pod.
10.2.	V prípade prerušenia alebo zastavenia prác na predmete plnenia z dôvodov uvedených v bode 10.1. tohto článku je zhotoviteľ povinný obratom vykonať také opatrenia a zabezpečenie predmetu plnenia, aby nedošlo k jeho zničeniu, poškodeniu alebo inej škode.
10.3.	Dotknutá zmluvná strana, ktorá má vedomosť o okolnostiach uvedených v bode 10.1. tohto článku, je povinná bezodkladne druhú stranu informovať o ich vzniku a o dôvodoch, pre ktoré nebude schopná plniť si svoje povinnosti podľa zmluvy. V prípade, ak tieto dôvody pominú, bude o tom opätovne druhú zmluvnú stranu informovať a zároveň pokračovať v plnení povinností podľa tejto zmluvy.

11.	ODSTÚPENIE OD ZMLUVY

11.1.	Zmluvné strany sa dohodli, že porušenie zmluvných povinností dohodnutých v tejto zmluve zakladá oprávnenie odstúpiť od zmluvy tej strane, ktorá je porušením povinností dotknutá. Spôsob odstúpenia od zmluvy sa riadi ustanoveniami Obchodného zákonníka a je možné ho vykonať do 14 dní od času, kedy sa strana, ktorá chce právo odstúpenia uplatniť, o podstatnom porušení tejto zmluvy dozvedela. Odstúpenie je možné aj od čiastočne splnenej zmluvy.
11.2.	Zmluvné strany považujú za podstatné porušenie tejto zmluvy:
11.2.1.	Ak zhotoviteľ vykonáva predmet plnenia v rozpore so svojimi povinnosťami a ani v primeranej lehote neodstránil vady a nedorobky predmetu plnenia zistené pri preberacom konaní na základe požiadavky objednávateľa.
11.2.2.	Objednávateľ môže odstúpiť od zmluvy, ak zhotoviteľ aj napriek upozorneniu objednávateľa bude nečinný a opakovane bude v omeškaní, alebo z vlastnej viny nezhotoví predmet plnenia v termíne podľa článku 3 tejto zmluvy.

12.	OSTATNÉ DOJEDNANIA

12.1.	Zhotoviteľ potvrdzuje, že sa v plnom rozsahu oboznámil s povahou predmetu plnenia, že sú mu známe všetky technické, kvalitatívne a iné podmienky nevyhnutné k realizácii predmetu plnenia a že disponuje takými kapacitami a odbornými znalosťami, ktoré sú k zhotoveniu predmetu plnenia nevyhnutné.
12.2.	Zhotoviteľ vyhlasuje, že má oprávnenie vykonávať činnosť v rozsahu predmetu plnenia a že bude všetky práce vykonávať s celkovou odbornou starostlivosťou a ich uskutočňovanie bude zabezpečovať pracovníkmi so zodpovedajúcou kvalifikáciou.
12.3.	Zhotoviteľ, v záujme dosiahnutia zodpovedajúcej kvality predmetu plnenia použije v zmysle zákona č. 50/1976 Zb. o územnom plánovaní a stavebnom poriadku v platnom znení  na jeho realizáciu len stavebné výrobky spĺňajúce podmienky podľa zákona č 90/1998 Z. z. o stavebných výrobkoch v platnom znení , resp. zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v platnom znení a príslušné doklady predloží stavebnému dozoru objednávateľa ku kontrole pred zabudovaním stavebných výrobkov a všetky príslušné doklady súhrne pri preberacom konaní diela. 

13.	ZÁVEREČNÉ USTANOVENIA

13.1.	Akékoľvek zmeny tejto zmluvy musia mať formu písomného dodatku podpísaného oboma zmluvnými stranami.
13.2.	Práva a povinnosti zmluvných strán touto zmluvou výslovne neupravené, sa riadia príslušnými ustanoveniami Obchodného zákonníka a ostatných právnych predpisov platných na území Slovenskej republiky.
13.3.	Zmluvné strany sa zaväzujú urovnať všetky spory vzniknuté v súvislosti s touto zmluvou predovšetkým dohodou.
13.4.	Ak by niektoré ustanovenie tejto zmluvy, bolo alebo sa stalo neplatným, nebudú tým dotknuté ostatné ustanovenia tejto zmluvy. Zmluvné strany sú povinné bezodkladne neplatné ustanovenie nahradiť novým, zodpovedajúcim hospodárskemu účelu tejto zmluvy, ktorý zmluvné strany sledovali v čase jej podpisu.
13.5.	Zmluva nadobúda platnosť dňom jej podpísania obomi zmluvnými stranami a účinnosť dňom nasledujúcim po dni jej zverejnenia v súlade s § 47a Občianskeho zákonníka v platnom znení.
13.6.	Táto zmluva bude zverejnená v súlade so Zákonom č. 211/2000 Z. z. o slobodnom prístupe k informáciám v platnom znení.
13.7.	Zhotoviteľ rešpektuje zákonnú povinnosť zverejnenia zmluvy v zmysle uvedených právnych predpisov a z dôvodu, že zhotoviteľ považuje jednotkové ceny za svoje obchodné tajomstvo v zmysle § 17 Obchodného zákonníka zároveň žiada, aby nebola Príloha č. 1 tejto zmluvy zverejnená alebo aby bola technicky upravená tak, aby nebolo možné zistiť jej obsah a podobne aj nesprístupniť (minimálne hrubou čiarou prečiarknuť) vlastnoručné podpisy osôb oprávnených konať za zhotoviteľa tak, aby sa ich kopírovaním, či napodobňovaním zabránilo prípadnému zneužitiu.
13.8.	Táto zmluva bola vyhotovená v 5 exemplároch s platnosťou originálu, pričom objednávateľ obdrží 3 exempláre a zhotoviteľ obdrží 2 exempláre.
13.9.	Zmluvné strany vyhlasujú, že si túto zmluvu prečítali a že táto, tak ako bola vyhotovená, zodpovedá ich skutočnej vôli, ktorú si vzájomne vážne, zrozumiteľne a úplne slobodne prejavili, na dôkaz čoho pripájajú svoje podpisy/ podpisy svojich štatutárnych orgánov.

V Košiciach, dňa.....................................		V.................      dňa........................................

Objednávateľ:						Zhotoviteľ:

.............................................................                                         .............................................................
Mgr. Marcel Vrchota                                                                            
starosta Mestskej časti Košice-Západ				štatutárny zástupca zhotoviteľa

Príloha č. 1: Zoznam položiek